Skei Grande: - Ikke akseptabelt å feste med mindreårige

Venstre-leder Trine Skei Grande mener det ikke kan aksepteres at partitopper fester sammen med mindreårige. Hun varsler oppvask med fylkeslederen i Rogaland Venstre.

Publisert: Publisert: 9. februar 2012

- Vi kommer til å få en diskusjon i partiet om hvordan vi håndterer å omgås de yngste i partiet, sier partileder i Venstre, Trine Skei Grande.

Hanne Tenfjord Skodje

Denne artikkelen er over åtte år gammel

Fylkesleder Kjartan Alexander Lunde erkjenner overfor Aftenbladet at både partitopper og mindreårige Unge Venstre-medlemmer drakk på nachspielet under helgens fylkesårsmøte. Til stede på etterfesten var blant annet flere 17-åringer og en 16-åring. Det får Venstre-leder Trine Skei Grande til å reagere.

Les også Venstre-toppene festet med mindreårige

— Er det akseptabelt at fylkesledere og 17-åringer drikker sammen på partiarrangement?

— Nei, det er ikke akseptabelt. Vi skal forholde oss til norsk lov også i sosiale sammenhenger, sier Skei Grande, som samtidig er klinkende klar på at alkohol-inntak aldri kan brukes mot et voldtektsoffer.

— Samme hva et offer har gjort eller ikke gjort er det helt uvesentlig i en så alvorlig sak.

- Vi tenker mer på hva som er de voksnes ansvar. Kan Venstre ha en fylkesleder som fester sammen med mindreårige som drikker?

— Det må jeg få snakke med ham om. Vi kommer til å få en diskusjon i partiet om hvordan vi håndterer å omgås de yngste i partiet. Vi har fått svært mange unge medlemmer i partiet de senere årene. Da jeg var aktiv var de fleste over 18 år, nå har vi medlemmer ned i 13-årsalderen.

- Hvilke signaler sender man til foreldrene når fylkesleder og nestleder lar mindreårige drikke på et partiarrangement?

— Alle skal være trygge når de sender barna sine til arrangementer hos oss.

- Men er de det når varselslampene hos de voksne ikke ringer?

— For meg er dette dårlig vurderingsevne, men jeg må snakke med Kjartan for å finne ut hva som faktisk har skjedd. Venstre skal forholde seg til norsk lov, og 17-åringer har ikke lov å drikke. Men det er stor forskjell på å ta et glass rødvin til maten hvor det er mindreårige og å skjenke dem, sier Trine Skei Grande.

Også tidligere fylkesleder Iselin Nybø var innom nachspielet. Hun sier til Aftenbladet at hun ikke forsto at det var mindreårige tilstede.